khistorydata/jeongjo-sjw-relations huggingface dataset:
정조 6년 · 목
備局啓言。今因全羅前兵使李東燁[曄:I-PERSON]弊瘼狀啓。此道此等之例。一體査奏事命下矣。問于兵曹及勳府。則皆以爲。兒番名色。咸鏡道外。七道皆有之。兵曹則之。每名收布半疋云。蓋出身之支屬。勳蔭之子孫。名之以忠順忠贊忠壯忠翊。排其番次。列于侍衛。亶出於重科酬勳。榮及後世之意。而及乎防番徵布之後。渾室充役。冤苦無比。而轉以至於年纔十一。身納半疋。齒僅五六。名編都目。尤所當恤。壯丁所納。係是防番之布。排番未罷之前。有難輕議。而至若十一歲至十五歲徵布。旣無入番之事。獨徵防番之需者。誠萬萬矜惻。亟令各該司。劃卽釐革。其所給代之資。詳細講確。往復廟堂。請以爲從長區處之地。允之。敎以。防番之式。排番之規。幷與收布名數。應役員額。令該府該曹。一一溯考。曹在府上謄錄。速卽報來。自本司詳査設施委折草記。更待下批。從長釐正也。
정조 6년 · 강
記事官金夏璉。以右議政李徽之附奏馳啓。
정조 6년 · 목
狀啓以爲。祗受聖諭。傳諭于果川地右議政李徽之所住處。則以爲。臣伏奉疏批。繼承聖諭。諄諄懇懇。若父之詔迷子。臣豈無改圖之心。竭蹶以趨。第念身名僇辱。情地危蹙。投跡荒屢犯江違逋。迷不知變。豈情也哉。日夕戀闕。只自感祝云矣。臣旣承偕入之命。姑爲仍留。敎以。此敦諭。爾更爲傳諭。期於偕來。
정조 6년 · 목
敎曰。屢日伸諭。不憚煩勞。是豈予可已而不已耶。卿之前書啓。輒曰危怖也僇辱也。而予以鎭安爲務。則卿無危怖之可言。且已洞卞無餘。則豈有僇辱之可論乎。於斯二者。旣無一毫近似。則卿之今日處義。徒歸於傷分義而駭瞻聆而已。庶官猶不可爲。況卿位在三事。凡有去就。爲百僚式乎。卿若念及於此。想必不踰時而造朝。予何多誥。卿其深諒。
정조 6년 · 목
狀啓以爲。臣奉敦諭。傳諭于果川地右議政李徽之所住處。則以爲。臣跧伏江舍。只願早被違逋之誅。不意敦諭又降。反覆敎誨。臣不勝惶悶震迫。抑有可以仰復者。惟我殿下。雖盡鎭安之方。人心世道。如彼危險。臣安得恃恩眷。不思所以避駭機而謝榮道乎。屢違召命。偃然不動。情窮勢蹙。又添一罪云矣。敎以。爾則姑爲入來。
정조 6년 · 강
眞寶幼學權允昌疏陳五弊。賜批。
정조 6년 · 목
疏略曰。褊小殘邑之結總。等高卜多。一弊瘼也。逃故之所。其數夥然。白骨徵布。黃口簽丁。而軍額不充。民事困若。二弊瘼也。虛殼之木麥。不實之皮牟。爲不緊還穀。三弊瘼也。自甲午至辛丑八年之間。土主之交遞者。九易新舊。則送舊迎新之費。十八次酬應。至萬餘金矣。災歲之民。貧殘之類。搔撓移避。官民不幸。四弊瘼也。上納官納。人情無數。求請煩重。五弊瘼也。伏願減其等卜。俾民作農。除其軍丁之額數。移送富。邑蠲其牟麥之不緊。依國典作錢。永減眞寶無窮之弊瘼。則流戶還接。殘邑振起。伏願聖明裁度焉。批以。疏辭。令各該司稟處。
정조 6년 · 강
命兵曹把馬草記勿施。
정조 6년 · 목
因本曹補把草記。敎以。咫尺地。故軍兵一竝除省。則畿驛馬入把。焉用爲哉。此判書新差之後。徒循胥吏之言乎。草記勿施。
정조 6년 · 강
拿處史官金夏璉。
정조 6년 · 목
敎曰。史官傳諭。在京則書啓。在鄕則狀啓。自是不易之例。而昨今偕來史官書啓中。大臣所住處。旣果川云爾。則不以狀啓封發。已乖格例。政院之每每矇然捧入。亦難免不審之失。史官拿處。承旨推考。
정조 6년 · 강
遣承旨詣受香所。奉審摘奸。
정조 6년 · 목
東南關王廟纛所祭。在明日也。
정조 6년 · 강
詣 景慕宮。行酌獻禮。
정조 6년 · 목
具翼善冠袞龍袍。乘輿出賓陽門。降輿乘輦。由弘化門。至 文廟前路。降輦乘輿。至 景慕宮大門外。降輿入齋室。少頃改具冕服。出齋室詣版位行禮訖。仍詣 廟內奉審訖。還入齋室。少頃出齋室。贊禮禮曹判書金魯鎭導詣版位。行四拜禮。仍詣 神位前三上香獻爵。大祝前校理李時秀讀祝文訖行。禮如儀。禮畢。還入齋室。少頃改具翼善冠袞龍袍。出齋室。降輿乘輦。出洞口。 文廟前路降輦乘輦。召見大司成徐有防。掌色趙學愼等。敎曰。駕過 文廟。實多興感。今年當行謁 聖。爾等知悉。又敎曰。大司成與同成均鄭民始。偕往本館。招集典僕。廣詢弊瘼。以草記入啓。由館峴入弘化門。由協陽門還內。
정조 6년 · 강
以徐有防爲大司成。以趙時偉爲承旨。
정조 6년 · 목
敎曰。大司成前望單子入之。又敎曰。承旨前望單子入之。又敎曰。承旨趙時偉敍用。
정조 6년 · 강
命右議政李徽之勉副。
정조 6년 · 목
敎曰。朝筵諸大臣云云。與予意無甚異同。其在敬禮之義。豈無體諒之道。況今逬處鄕外。列邑輪供之弊。亦係民瘼。恐添大臣不安之一端。許副辭懇。實啓進身。右議政李徽之今姑勉副。
정조 6년 · 목
敎曰。在外侍臣許遞。又敎曰。侍臣不備。政官牌招開政。待下批卽爲牌招。先參班後謝恩。又敎曰。吏曹參判金文淳已赴陪班。方在衛內。參議沈念祖只令牌招。○以李思祚爲司諫。許晊尹在德爲持平。趙錫穆爲獻納。李泰永柳翼之爲正言。李頤祥爲校理。
정조 6년 · 강
諭前右議政李徽之。
정조 6년 · 목
敎曰。勉副卿至懇。一則爲卿。二則爲卿。卿到于今。義急叨謝。何論遜讓。況今畿縣供億之弊。日滋一日。卿之處廊廟也。惓惓爲民之誠。予所歎服。迺者因卿之故。貽民之瘼。不諗卿心安乎未。去就之義。無關於所處之遠近。民國之憂。奚間於自己之進退。前夕敦諭。已有云云。而今於偕來之行。不能以他語易之。更爲卿誦之。誠以玆事。實爲目下第一義也。卿須諒之事。史官傳諭于前右議政。與之偕入。予方整衣以俟之也。
정조 6년 · 강
命未下直守令。皆令明日辭朝。
정조 6년 · 강
兵曹參判李★(土+甲)。以前右議政李徽之附奏馳啓。
정조 6년 · 목
狀啓以爲。臣奉聖敎。馳往傳諭于前右議政李徽之所住處。則以爲。臣以釁累之跡。放倒廉隅。冒進政堂。蕫正百官。人將指笑曰。彼夫也。所遭何如。而忘廉貪榮。不思自靖之義。敢據具瞻之地。彼旣不恤其身。何以蕫率他人云爾。則臣亦無以自解。而亦何能仰補聖化也哉。特許臣斥退之懇。無復有勉出之命云矣。臣則自此直爲復路。
정조 6년 · 강
命領議政徐命善。待開門命招。
정조 6년 · 목
因本閣夕問安單子。批以。伸禮歸來。彌切孺慕之慟。而冥頑之極。姑無損節矣。
정조 6년 · 강
御誠正閣。行晝講。仍召見領議政徐命善及下直守令。特進官李衍祥。同經筵李命植。承旨趙時偉。玉堂朴天行洪文泳。假注書趙衍德。記注官金顯鳳。
정조 6년 · 목
講孟子。○予曰。領相有何稟達事所奏而請對乎。命善曰。枚卜體重。非臣所可獨擅。故欲知聖簡有在。敢此求對矣。予曰。予亦莫知其誰某可合。而見今人才眇然之中。乖激成風。自近以來。人多被傷。未知枚卜何如人然後。可爲叶於物情也。命善曰。雖人才極乏。惟當自其中枚卜矣。予曰。卿之日昨所奏。謂以差過數三年。則當有可合人云。而何可退待他日乎。大抵 先王朝登極以後。至己酉。爲六年。而卜爲十四員矣。予於昨年。又爲六年。而卜相只此六人。比 先朝。猶不及其半矣。命善曰。果然矣。予曰。昨夜考見枚卜錄。則果有傳敎命卜之事。而以予所量。不無偏重之歎。且有質言之嫌。未能歷擧矣。從前不無注意之人。而第今或有情理難强者。或有纔遭人言者。是可悶矣。相職非可以資歷先後。而古亦有詢玆黃髮之語。可以先取老成之人。而至若恬雅有素。文識優長。比古之儒相者。亦有之矣。命善曰。聖簡所在。可以仰揣。而臣之私心。實有不敢安者矣。予曰。予意已定。卿勿更言。
정조 6년 · 목
賓廳卜相。以奉朝賀金陽澤。領府事金尙喆。判府事鄭存謙鄭弘淳李徽之徐命膺封入。敎曰。加卜。
정조 6년 · 목
因命善請對啓辭。敎以。昨夜取見枚卜錄。似此前例不一而足。況於俄筵多般開譬。而卿之又此辭遜。胡乃避嫌太過。予意已定。有難遽改。然旣請晉對。卿須入侍事。賓廳進去承旨傳諭。
정조 6년 · 강
召見領議政徐命善于誠正閣。
정조 6년 · 목
請對也。○予曰。卿之固辭誠過矣。命善曰。俄見傳敎下者。私心實有不安。何敢唐突承當乎。固知煩聕之爲惶悚。而不得不更爲求對矣。予曰。予有完沒。一則俄所云資歷已高老成之人。一則恬雅文識素著之人。眞是吾之相已定矣。曾在 先朝。嘗以故重臣李喆輔未及盡用之意。蓋在大拜。今日此重臣之枚卜。亦非偶然矣。命善曰。今承聖敎。臣何敢以區區小嫌爲言。而私心則終覺不安矣。予曰。卿言過矣。如此古例。非一非再矣。命善曰。下敎若是縷縷。臣當奉行。而兩重臣資望具備。特出聖簡則哲之明。實所欽仰。而重以爲國事幸甚矣。予曰。重臣中今無判金吾排望之人。從其久次。以爲陞品好矣。
정조 6년 · 강
命平安監司金華鎭。副司直李命植陞擢。
정조 6년 · 목
領議政徐命善啓言。見今從一品中。無故行公者甚少。判金吾排望。每患苟艱。平安監司金華鎭。副司直李命植。合有陞擢之道。故敢達矣。從之。
정조 6년 · 강
拜洪樂性李福源爲相。
정조 6년 · 목
賓廳加卜。以洪樂性李福源封入。以樂性福源批下。
정조 6년 · 목
以李衍祥爲判義禁。
정조 6년 · 강
命前右議政李徽之偕來史官上來。
정조 6년 · 목
因偕來史官仍留狀啓。敎以。大臣旣欲竢間登道。史官先爲上來。
정조 6년 · 강
命三水府使元宇鎭勘處。
정조 6년 · 목
敎曰。除拜之下。不卽肅謝。極爲駭然。北邊守令文武交差之法。使之申明擧行之事。才於備局覆啓。有判下之敎。三水府使元宇鎭爲先改差。稽謝之罪。令該府勘處。本府使未差之代。令該曹文臣中口傳擇差以入。又敎曰。三水府使。以三司陞品中通融擇擬。令在直銓堂擧行。
정조 6년 · 강
政院。以吏曹參議沈念祖問啓啓。
정조 6년 · 목
因 先農壇祭官單子。敎以。日前以齋官事。飭敎何如。則今此望單。極可駭眼。且況 先農壇享。事自別。以宗臣蔭宰及老病人塡差。該堂所爲。太莫曉也。政院之矇然捧入。亦難免不職之責。承旨推考。該堂處爲先問啓。政院啓言。問于吏曹參議沈念祖處。則以爲。差擬之際。豈敢一毫容忽。而只緣先農壇享事相値。事體雖重。未及詳審。分排先後。只憑當次。致有此問啓之命。其不能擇差之罪。無所容逃云矣。敎以。往則不諫。來或可追。此後使之惕念擧行。至於政注之乖當云云。可謂題外之說。此銓官方爲抄啓試官。而今於數行答對。多道不緊剩語。如此而但摘試券之疪累。能無忸怩之心乎。俾究魯論躬自厚章也。
정조 6년 · 강
命朴道渙嚴勘遠配。
정조 6년 · 목
漢城府啓言。嘉善朴道渙。卽凶逆聖國之妻娚也。任意往來。略無顧忌。固已萬萬駭惋。況於曾前。憑藉宮差。作弊多端。致有鄕民呼訴之境。究其罪狀。尤極可痛。又敢濫稱資級。腰懸牙牌。放恣無忌。一至於斯。決不可置之於京輦之下。卽爲移送秋曹。請使之嚴勘遠配。允之。敎以。卽其地爲奴。
정조 6년 · 강
判下秋曹擊錚人原情覆啓。
정조 6년 · 목
刑曹啓言。昨日動駕時。三陟金佐翰。擊錚於衛外。故取考其原情。則本道列邑進上人蔘。春秋臈分三等奉行。而三陟蔘路絕貴。故三等人蔘中。十五斤作爲京貢。秋臈兩等。二十七斤。則詳定外。每兩添價錢七八十兩式。殘民處收斂以用。故三陟之民。流離相屬。添價之錢。請營邑上下。又進上魚霍海夫專當。而營邑所用。亦爲收用於漁夫。故殘民難保。營邑所用。則請令營邑貿用云矣。貢蔘一款。海夫兩弊。肆然登聞。民習無嚴。原情勿施。自臣曹依新頒定式。請照律遠配。允之。敎以。所謂新頒定式。旣有分輕重之語焉。此而遠配。重於此者。當配彼地乎。定配人以徒年擧行。又啓言。咸昌人黃春光。依 先朝受敎。爲先放送。所供如此。請上裁。敎以。昨於輦路。目擊其光景。囚首跣足。涕隨聲下。不料遐土愚氓之篤於倫義至此也。在朝家孝理之政。豈無伸鬱之典乎。觀此原情。推以事理。官之決折。明知出於扶强抑弱。設令彼隻。眞有可捷之端。掘人墳塚。邦憲至嚴。則焉敢扶勢豪强。致令無故。有此裹足呼籲之擧乎。近來上言或擊錚。內而法曹。外而列邑。嫌其所謂士夫輩罪狀之發露。凡係陳徹之事。種種有逞憤於此輩焉。大抵民習壞悖。日甚一日。猥越希覬之類。非曰無之。而京外官吏之議讞也。竝與四件內。無論曲直。必欲置落科。果何意義。朝家則以爲班習不下於民習云爾。此後段。除尋常惕念擧行。無致摘發論罪之意。自卿曹嚴飭諸道。更令該道伯。親執詳査狀聞。當初地方官及査官。則旣未公決。從又肆憾。至以擊錚人一族。盡編軍役者。究厥所爲。萬萬無狀。此則一邊之言。雖難偏聽。私掘人勿問。亦可謂無根之說乎。以此以彼。難免重繩。竝只拿問定罪次。亦令指名現告後稟處。仍令道伯。此一端一體嚴査狀聞。定配黃河潤姑令保放。以待結末事分付。
정조 6년 · 강
命時囚任觀周等議處。
정조 6년 · 목
義禁府啓言。順天前府使任觀周原情。泛稱遲晩。曾經侍從。請除刑推議處。敎以。繡啓囚供。胡乃大相矛盾。御史如非驟聽道路之傳。則必是該倅誤決訟理而然者。二者之間。不可不査決。令該道道臣。別般明覈。具由狀聞後稟處。又啓言。海南前縣監金敍九原情。泛稱遲晩。曾經侍從。請除刑推議處。敎以。前發之罪。特從含垢之意。付之令前。姑不重勘。渠誅求梁指之事。繡啓論列又如此。居官不職。益無所逃。各別嚴處。在所不已。金敍九段。從重勘律。又啓言。海南前前縣監李恒林原情。泛稱遲晩。請刑推得情。敎以。事係人命。發明之說。有難準信。令該道道臣。親執嚴査後。意見竝以論理啓聞後稟處。
정조 6년 · 강
命總廳倉監等。一兩日內捉納。
정조 6년 · 목
刑曹。以總戎廳還穀逋欠倉監等定配啓稟。允之。敎以。成命之下。焉敢以逃躱回移乎。該廳事萬萬駭然。所謂在逃四人。令左右捕廳及總戎廳。一兩日內捉納。準本律加一等勘斷。而若或過限。不卽跟捕。寧有如許紀綱。捕將總帥難免重勘。自卿曹各別嚴飭。
정조 6년 · 강
命別監李枝盛除下。移刑曹。
정조 6년 · 목
因別監手本。敎以。李枝盛除下後。移刑曹囚禁。以待處分事。分付刑曹。
정조 6년 · 강
吏曹參議沈念祖疏陳口傳難冒之義。
정조 6년 · 목
疏略曰。臣於內閣直中。伏承三水府使口傳擬入之命。而又下三司陞品人通融備擬之敎。臣於是不敢晏然承當者。邊地之加資。三司之陞擬。俱非次堂所可替當者。揆以銓法。恐無已例。玆引短章。敢陳難冒之義。乞寢成命。以存公格。千萬幸甚。
정조 6년 · 강
以沈念祖爲三水府使。
정조 6년 · 목
敎曰。書出疏槪可也。時迫曉鐘。冒呈辭疏。大關後弊。寧有此等法綱。近來朝臣慢忽。率皆若此。如有一分嚴畏之心。有此擧措乎。懲勵之典。宜從邇臣始。吏曹參議沈念祖上疏還給。三水見窠除授。當日辭朝。
정조 6년 · 강
遞承旨趙鼎鎭金鎭宇[宇鎭:I-PERSON]。以申應顯黃昇源代之。
정조 6년 · 목
鼎鎭不爲仕進。敎以。許遞。前望單子入之。又敎曰。吏曹參議沈念祖上疏捧納承旨遞差。前望單子入之。
정조 6년 · 강
命閣僚檢校望筒書入。
정조 6년 · 목
敎曰。閣僚不備。莫若近日。一直提學外補之代。直閣受由之代。檢校望筒書入。待下批幷卽牌招。推移入直。
정조 6년 · 강
命奎章閣應講人懸頉委折知入。兩次講。傡行於二十七日。
정조 6년 · 목
因本閣應講人員進不進懸頉單子。敎以。畿邑換差。傳敎中及之。往來赴試。旣有成命。則雖已下直。豈敢懸頉。日期促迫。勢難登程則已。不然。又豈可以外任稱頉。委折知入。○敎曰。抄啓文臣今朔試講。行將設行。而試官講員苟艱。莫若今番。歲初開講。大近無實。兩次講。當傡設行於二十七日。以此令諸文臣知悉。
정조 6년 · 강
汰宣傳官具八柱李晳。
정조 6년 · 목
敎曰。啓螺次知宣傳官具八柱。承傳宣傳官李晳。爲先汰去。今日政擇差。
정조 6년 · 강
命黃海兵使。以本道水使擬入。
정조 6년 · 목
因黃海兵使望筒。敎以。首擬方在待勘中。末副或老病或奉親。交代時急。以本道水使擬入。待下批除辭朝。星火赴任。前授密符仍佩事。成送有旨及諭書。騎撥分付。水使之代。亦令今日政擬入。
정조 6년 · 강
有政。吏曹參判金文淳。兵曹判書鄭好仁進。
정조 6년 · 목
以洪秉聖爲副校理。尹尙東爲修撰。再政。以李鼎揆爲副校理。姜彝正爲修撰。○敎曰。海閫有闕之代。今日政各別擇差。當日辭朝。星火赴任。○因黃海兵使望筒。 敎曰。首擬方在待勘中。末副望或老病或奉親。交代時急。以本道水使李潤慶擬入。待下批除朝辭。星火赴任。前授密符仍佩事。成送有旨及諭書。騎發分付。水使之代。亦令今日政擬入。○以李潤慶爲黃海兵使。李潤禧爲黃海水使。
정조 6년 · 강
召見承旨李在學于觀物軒。
정조 6년 · 목
予曰。昨夜政院事。誠甚駭然。三水府使。以口傳擧行之意。更鼓始下時分付矣。終不擬入。今朝始呈吏議上疏。陞品擬望。雖無前例。旣有特敎。則事堂郞地擧行。而連爲催促。望筒則不入。上疏捧入。豈有如許事體乎。不可尋常處之。
정조 6년 · 강
命承旨金宇鎭罷職不敍。
정조 6년 · 목
敎曰。係是民事之故。雖値夜深。望單令銓堂在闕中者擧行。仍以三司陞品之人通擬之意。書出傳敎。此無異於承傳。自前勿論初仕陞資。如有特敎。則亞三堂之替行。已例不一而足。設或無是例。曉鍾時捧疏。此設院後所未有之事也。不特此也。自上姑不入睡。待望之入來。而承宣則睡不省事。昨夜內擧行之事。今朝始乃入稟。此亦羞恥之一端。當該承旨。不可遞差而止。罷職不敍。
정조 6년 · 강
以鄭志儉爲吏曹參議。
정조 6년 · 목
敎曰。吏曹參議前望單子入之。
정조 6년 · 강
東關王廟守直官。命拿處。兵曹判書鄭好仁。訓鍊大將具善復推考。禁衛大將李敬懋越俸。監察李尙說汰去。
정조 6년 · 목
禮曹啓言。卽接 東關王廟守直官手本。則今番本 廟祭享罷後。憲府吏隸輩。偸取水剌盤及砂盞香盒等物云。萬萬驚駭。守直官之不善典守。當該監察之不能檢飭。俱不可無罪。竝令該府拿處之。憲府吏隸。亦令該曹照法勘處之意。請分付。允之。○兵曹啓言。 東關王廟偸竊 祭器漢。卽令捕廳捉來嚴勘。 廟直則不善典守。罪難容貸。竝令攸司。照律科治。當該監察不察之失。在所難免。 祭器見失。在於二十二日。而令始報來。極涉稽緩。當駭守直官爲先汰去。竝令該府。請拿問處之。敎以。卿曹獨言稽報之失焉。此他營之未能爲者。近來擧行中差疆人意處。嗣後凡事。亦皆綜密爲之也。然常時亦不能檢飭之責。不可全然無警。卿則推考。繼今時送摘奸。兼又留意察飭。各項請罪。已於他草記批下。竝勿論。○訓局禁營御營啓言。東廟罷祭後。司憲府書吏墨尺所由三名漢。偸去水剌盤砂盞香盒。事極驚心。監察及守直官。令該府拿問處之。書吏墨尺所由等照法嚴處。守直營將校請汰去嚴棍。敎以。再昨之事。今始登聞。特敎句管之意。果安在哉。至於禁將。況是獻官。則專事彌縫。惟以不發覺爲幸。惜乎保位之念。勝於奉法之心也。非不知重勘。而唉彼苟容之人。何足深責乎。訓鍊大將卿則難免常時不能檢飭之失。推考。禁衛大將卿則右項云云。在卿足可自訟處。爲先越俸三等。御營兼大將卿則兼察纔經一宵。又値在闕持被之時。勿論。而監察及吏隸守直官員事。業因禮曹請罪草記。有處分矣。營校事依施。○御營廳啓言。依下敎。招致 東廟守直官李光福。査問手本遲滯之委折。則以爲。或恐生事。欲爲自下推還。以此之故。自致差晩云。萬萬痛駭。令該府重勘。監察李尙說。係是臺官。不得査問。武兼沈鳳淳。拿致嚴問。則以爲。武兼廳下隸。初無干犯。乃是宣傳官廳照羅赤云。當該宣傳官不能檢下。難免其責。亦令該府拿問處之。沈鳳淳等請放送。敎以。待決末。當分等酌處。卿則退去。當該掌務宣傳官及厥漢差下宣傳官。令兵判本曹開坐。一幷拿入。査問草記。監察汰去。亦令兵曹査問草記。大抵官員全不成樣之故。凡百擧行。每多屑越。不可無變通之道。明日卿等入侍時。當有下敎矣。
정조 6년 · 강
廟社殿宮 壇陵園墓祭器。命成出文書。列名着署。
정조 6년 · 목
敎曰。近來監察申飭何如。則憲府吏隸。有此竊發之擧。此後他 享所。安知無此等之弊乎。且齋官帶隸所犯。又如是浪藉。此亦反隅處。以此意分付禮曹。內而 廟社殿宮。外而 壇陵園墓祭器。獻官典祀官祭監監察。與本處官員眼同。照數有無頉。成出文書。列名着署以置。以爲後日憑考之地。大抵愚氓無識。容易冒犯。而及其抵罪之時。其律卽一律也。偸取 神御器物之罪。何嘗有不至於不待時者乎。枚擧備忘記內辭意。論理措辭成事目。書付各處齋所。禮判知悉擧行。
정조 6년 · 강
命偸竊之類。令宣傳官廳各別査正。
정조 6년 · 목
敎曰。宣傳官廳設置於差備內。法意果何如也。且渠廳規。不着帽帶。則無得出頭於廳外。自是不易之成規。所謂下屬。固當十分選擇。而乃以如許偸竊之類。接置於差備重地。致有此現發之境。事之疏虞。孰甚於此。當該宣傳官崔重敎。才令處分。而此等根着不分明之類。令該廳各別査正。以此備忘記。出給兵曹刑曹。添問目捧招以聞。
정조 6년 · 강
命宣傳官李儒敬汰去。具八柱崔重敎放送。田文顯用罰。
정조 6년 · 목
兵曹啓言。依傳敎。宣傳官監察一竝拿入査問。則宣傳官崔重敎具八柱所供內。今番偸竊。雖是假內吹。不審其根着。不能檢束之罪。在所難免。惶恐遲晩云。監察李尙說所供內。所率下隸落後偸竊。矇不覺察。惶恐遲晩云。旣有捧招之命。爲先取招以入。此等根着不分明之類。令該廳各別査正。一一搜括除汰事。請嚴飭分付。敎以。聞渠廳規。凡係內吹之事。無大無小。而啓螺宣傳官次知云爾。則李儒敬雖以兼承傳之故。俄於處分傳敎。姑不竝擧。事面似其斑駁。李儒敬啓螺之任。一體汰去。具八柱所供。全事漫漶。雖甚痛駭。旣已汰去。分揀放送。大抵一廳之事。行道宣傳官不之知焉。則都牌頭內吹知之乎。且聞都牌頭之事。行首句管檢擧云爾。則以此以彼。行首宣傳官。烏可免不職之罪。況年前因宣傳官洪龍壽事。內吹之雜類投托者。嚴立科條。釐正謬例。則曾不幾何。爲弊又復若此。而汎然看過。流弊可勝云喩。時在行首。身帶別軍職。事屬修擧處。固當十倍他人。而擧行之慢忽。反不若凡宣傳官焉。此等之人。必須各別嚴處。可懲汨後。而汰與遞。不過適中渠願。宣傳官田文顯。令渠廳用各九之罰。無得呈辭。計其日子入直。而凡於政注。無論內外窠。除非 特敎蕩滌。切勿檢擬。以戢近侍武弁違受敎之習。
정조 6년 · 강
秋曹。以內吹牌頭嚴囚啓。
정조 6년 · 목
因刑曹草記。敎以。俄下備忘記。有添問目嚴問之命。而此草記只言嚴囚云云。何也。
정조 6년 · 강
全羅監司朴祐源疏陳六條之弊。賜批。
정조 6년 · 목
疏略曰。事屬道內。弊在目下。有可釐捄。而終若泯默。則是負聖意也。敢擧六條之弊。其一。田結災頉事也。自今川浦沙災頉。依前施行。則田無虛徵。而民受實惠矣。其二。牟還依前半留事也。雖令折半分留。分給之數。固已夥然。又若四分之三。排定分給。取其全耗。逐歲增加。則難捧之患。勢所必至。依前半留半分。以爲除弊之地。其三。山沿穀簿事也。道內京衙門監兵水營各樣穀簿。以山郡盡分之穀物。換錄於沿邑半留之名色。使各邑分留。不至相懸。則山沿穀簿。自底均平。乞令廟堂。從長稟處矣。其四。奴婢變通事也。昔則良民不足。以寺奴代塡。今則寺奴不足。以良丁移充。隨時變通。恐不害爲目下矯捄之道矣。其五。各軍門屯結事也。各軍門屯結。年久陳荒。不得災頉者。使之査實。永減於元總之中。依民結例。隨歲豐凶。區別收稅之意。定式施行焉。其六。羅州儲置米蕩減事也。前已蕩減。今又還徵。決是行不得之事。惟此二百石虛欠之穀。其數不甚夥多。爲此陳聞。往復京廳。及今變通。恐不可已也。亟下臣章。劃卽稟處。批以。陳列諸條。言皆切要。下廟堂稟處。
정조 6년 · 강
扶安縣監鄭益祚疏陳田結竹箭格浦之弊。賜批。
정조 6년 · 목
疏略曰。本縣田結。自夫改量以後。成川浦落覆沙。旣未蒙頉結卜白徵。若令道臣。査櫛許頉。則其爲民惠。誠莫大矣。本縣古有竹田甚茂荗密。其材可合括羽。故有箭竹分定之數。備局訓局兵營水營鎭營。所謂竹箭上納之際。點退操縱。爲弊無窮。若蒙蠲除。則亦可謂紓民力之道矣。本縣之地。有格浦之鎭處。而本鎭戰艦。今無所存。習閱之時。徒爲文具。倣庚申遺制。檢管中軍兼僉使留鎭格浦。則水卒無涉險之憂。地利得固圍之術矣。伏願下詢廟堂而裁處焉。批以。疏辭。令各該司曹稟處。
정조 6년 · 목
予曰。卿得僚相。從玆以往。可免獨賢之嘆矣。是可幸矣。領議政徐命善曰。今則僚席已備。在國事有共貞之望。在臣身有少歇之暇。揆以公私。可謂兩幸矣。予曰。近來卿之勞悴久矣。新相出仕之後。卿其少休。臥閤論道好矣。命善曰。僚相旣出。臣亦充然有得。待其造朝。將乞暇調病矣。命善曰。臣於奏事之前。有可仰達者。昨日有一盲人來言於臣曰。將欲告變云。故聞甚驚駭。問其事狀。則答以居在聞慶。而近處有逆賊。當告於御前。不可發說於外云。故臣以當令秋曹。究問之意言之。則多發危怖之說。故不勝駭怕。出付秋曹。使之嚴囚矣。予曰。極爲怪駭矣。刑判何以處之乎。刑曹判書徐有鄰曰。卽爲嚴囚。而盲人之子亦隨來。故一體牢囚矣。命善曰。盲人之言。必有根脈。卽令捕廳。盤覈得情宜矣。予曰。旣曰告變云爾。則不可不嚴問。左右捕將皆未鍊熟。訓將卽爲出去。同爲開坐。究問情節。次對未罷之前。卽爲來奏。訓鍊大將具善復曰。事係獄情。臣難獨按。與總戎使同往開坐似好矣。予曰。與總戎使偕往。盤問其事及盲人之往來處也。予曰。有何可奏之事乎。命善曰。有回啓數度矣。予曰。回啓旣無緊急。則待後日爲之也。善復曰。臣等承下敎盤問。盲人招內。其子曾於年前。被一次刑於本倅。仍爲致斃。故欲售報復之計云。究其情狀。萬萬痛惡。命善曰。渠雖病廢之人。何敢以此等重大之說。肆然發口。以至於上煩天聽乎。後弊之所關。不可不施以當律矣。予曰。自聞其說。深爲憂慮。旣是虛妄之事。則爲世道可幸矣。盲人之以此虛妄之說。往告大臣變怪。不可尋常處之矣。
정조 6년 · 강
罷三水府使沈念祖。全羅右水使李邦鵬職。
정조 6년 · 목
領議政徐命善曰。三水府使沈念祖日前陳疏。萬萬駭訝。見窠補外恩補。猶屬薄勘。而聞其親年已過法典之限云。在聖朝孝理之政。似當有軫念之道。特寢邊邑之命。更賜從重譴罰。恐爲得宜。故敢達矣。敎以。卿之所奏旣如此。豈可無參量之道。且外補亦有罪重罰輕之嘆。令政院。以罷職不敍捧傳旨。三水府使之代。令次堂今日政擬入。又啓言。全羅右水使李邦鵬。雖以今番狀啓觀之。其昏憒憤不事事可知。請罷職。從之。
정조 6년 · 강
命侍從堂上堂下違牌坐罷人員。竝敍用。
정조 6년 · 강
命梁擎天遠地定配。
정조 6년 · 목
刑曹判書徐有鄰啓言。頃因濟州御史朴天行[衡:I-PERSON]書啓。以濟州記官姜城冤死事。前府使金永綬。前判官黃麟采罪狀。已爲覆啓。移送金吾。而至於擎天事。繡啓論列其罪狀。仍請遠配於他道矣。擎天之交通逆櫱。構誣姜城。竟致枉死之罪。渠旣自服。則依御史所請。請分付該道道臣。從之。
정조 6년 · 강
命盲人李後績。竝其子重德一處遠配。
정조 6년 · 목
刑曹判書徐有鄰啓言。今聞訓將所奏。則聞慶盲人李後績。捕廳推問時。以專出於含憾逞毒之計納招云。萬萬凶獰。爲先各別牢囚。待用刑具格取服。施以當律。其子重德之隨後上來。同惡相濟者。誠極痛駭。自臣曹待用刑。請嚴加訊問。考律勘斷。敎以。待用刑更爲捉來。施以當律次。爲先竝其子一處遠配。
정조 6년 · 강
遞判義禁李衍祥。知義禁鄭好仁。同義禁洪良浩。
정조 6년 · 목
領議政徐命善啓言。金吾多擧行之事。而堂上近甚不備。不可無變通之道矣。判義禁李衍祥。有身病。不欲行公。知義禁鄭好仁。劇務有妨。同義禁洪良浩受由在外。請竝許遞。從之。
정조 6년 · 강
重推掌令安鼎大。
정조 6년 · 목
敎曰。日昨因疏本。辭敎何等截嚴。則已經屢日。迄無來避之擧。其爲貽羞臺閣大矣。掌令安鼎大從重推考。
정조 6년 · 강
以趙㻐爲知義禁。
정조 6년 · 목
敎曰。知義禁前望單子入之。
정조 6년 · 목
以李敬玉爲大司諫。徐有成爲校理。權以綱爲副校理。金履正朴天行爲副修撰。李命植爲判義禁。李★(土+甲)爲同義禁。洪秉聖爲三水府使。○再政。以卞至健爲吉州牧使。尹得逵爲全羅水使。○敎曰。吉州牧使。今日政旣令差出。待下批當日肅謝。仍令一兩日內辭朝。
정조 6년 · 강
成均館。以典僕等詢問弊瘼啓。
정조 6년 · 목
本館啓言。臣依聖敎。招致典僕等。詢問弊瘼。則以爲。其一。加設懸房事也。本館典僕等。生齒漸繁。身役愈重。以二十一懸房之利。無以資生。 景慕宮洞口近地。加設一懸房。許令典僕輩資業。則人家漸聚。生利有賴云。特爲許施。恐合事宜。其二。飭禁宮屬事也。各宮奴屬之作弊懸房。近尤益甚云。朝家之飭禁此屬。何等截嚴。而不少懲戢。如是侵漁者。極爲痛駭。請分付內司。各別禁斷。敎以。加設懸房事。可謂公私兩便。況移此設彼云爾。則尤無難處之端。依施。大司成以此知悉。進詣泮宮。招致泮人。使之斯速募入事曉諭。泮人之出去閭里者。亦竝招致。諭以利害。亦令從近搬移。飭禁宮屬事。宮屬之罪。可勝言哉。受出厚直於宮房。勒給廉價於懸房者。究厥所爲。萬萬痛駭。四宮之中。何宮爲最甚與否。査問泮人處。與募入人家。設置懸房形止草記。
정조 6년 · 강
拿處成川府使李顯永。
정조 6년 · 목
吏曹啓言。新除授成川府使李顯永。旣已下直。謂有身病。屢度呈狀。請罷黜。敎以。傳敎之下。不卽辭朝委折。不可不一問後勘處。令該府拿問處之。
정조 6년 · 강
推吏曹行公堂上。
정조 6년 · 목
敎曰。未下直守令。使之盡爲辭朝。而昨聞尙有未辭朝之人云。該曹擧行。極爲寒心。何無一言促飭乎。如不出膺。亦何不草記請罪乎。此亦國綱所在。銓曹行公堂上推考。
정조 6년 · 강
司直李命植疏辭新資。賜例批。
정조 6년 · 강
命金吾堂上牌招。
정조 6년 · 목
敎曰。時囚滯讞可悶。新除授判義禁李命植。知義禁趙㻐。同義禁李★(土+甲)。竝牌招察任。
정조 6년 · 강
重推備局堂上趙㻐。
정조 6년 · 목
敎曰。向來遭罹之後。慰藉備至。昭晰無餘。而近日賓對。連以在外懸頉。事體所在。誠極寒心。備局堂上趙㻐從重推考。
정조 6년 · 강
命地黃事。分付新兵使。詳査啓聞。
정조 6년 · 목
黃海監司李敬養。以地黃濫捧更査事馳啓。敎以。向因黃閫黃牧地黃勒徵事。下本道査問。而該道伯草草覈出者。每年科外之捧。已至一千六百五十斤之多。兵營則廉直責納。本牧則無價抑取。寧有如許不法。然而道伯當初査啓。太不分明。更令細櫛其橫斂委折。詳考其創例誰某。斯速具由馳聞矣。又觀更査啓本。所謂閫帥牧守之捧出現告者。一則罪斃之泰淵也。一則身故之李永培也。假令取招之官屬。顧護官長。不以實告。在藩臣奉行朝令之道。豈可一任渠輩招辭。登徹朝廷乎。且況向下飭敎。何等截嚴。則事當惕念窮覈之不暇。而忽以死已久。無可考之兵使牧使彌縫者。決非常情之所敢出。豈其道伯。每患風眩之症。以此之故。此等事務。或者坐此未克照管而然乎。不然則國綱所在。此等不畏法之監司。豈可尋常勘斷。其委折。令備局各別措辭嚴關。査問於該監司以聞。査事旣始之後。仍以中止。其爲乖損朝綱。孰大於是。然不可任之道臣。重傷國體。枚擧前後傳敎及該道啓本謄關。分付新兵使處。所謂地黃軍。今無更問之端。而此外營屬官屬等應問各人。一竝嚴囚閫獄。橫斂委折。創例誰某。除尋常詳査啓聞事。星火知悉。待城門開。成送關文事。申飭有司堂上處。
정조 6년 · 강
命文案中前後判付。今夜內修正以入。
정조 6년 · 목
左右捕廳啓言。因刑曹草記。總戎廳還上逋欠逃躱罪人李命厚等。令該廳一兩日內捉納事命下矣。朴德春捉得於楊州地。移送秋曹。敎以。奚特一兩日而已。今至幾日不難捕之類。成命之下。尙不捕納。卿等名以捕將。不謹擧行如此。脫有大於此罪之賊。譏詗一節。將不敢生意乎。紀綱所在。萬萬寒心。卿等爲先推考。出使校卒。待用棍時。嚴棍懲勵。更定三日之限。如不捉得。先自卿等。難免決棍之典。依此知悉惕念。敎曰。公家文書。自有體段。雖係密旨擧行之事。事旣究竟之後。文案中片言隻字。不可刪去。況判下文字乎。此文案中。前後判付。皆不載錄。難免疏漏。當該捕將竝推考。今夜內修正以入事分付。
정조 6년 · 강
放定配罪人兪彥邦等。
정조 6년 · 목
刑曹啓言。向以猥濫呼訢事發配人。幷放送事命下矣。盈德縣遠配罪人兪彥邦。洪原縣遠配罪人崔仲男。价川郡遠配罪人崔文善。茂長縣充軍罪人申長蘭金。永同縣徒三年定配罪人趙昌運。鳳山郡徒三年定配罪人韓時輝等倂放送事。發關分付于各該道臣。敎以。六人等斯速放送之意分付。
정조 6년 · 강
遣承旨詣 先農壇。奉審摘奸。
정조 6년 · 강
以徐晦修爲大司憲。元啓英爲司諫。李仁默李澤徵爲掌令。徐秉德爲獻納。趙鼎耉金愇爲正言。
정조 6년 · 목
敎曰。在外及懸頉兩司許遞。前望單子入之。
정조 6년 · 강
遞吏曹參議鄭志儉。
정조 6년 · 목
敎曰。在外吏曹參議許遞。
정조 6년 · 강
皇壇排設破傷物件。命各該司改備。
정조 6년 · 목
因禮曹啓稟也。
정조 6년 · 강
東南兩 廟享祀後。致膰分肉等節。命申明定式。
정조 6년 · 목
奉常寺啓言。 東南兩 廟享祀之後。致膰分肉等節。本無一定之規。 祭監之吏隸。太常之員役。每事討索。輒致紛紜。昨年夏間。自政院禮房。酌定多寡。著爲式例。使之付壁遵行矣。曾未幾何。乃有憲府吏隸。因此事含憾作變。事未前聞萬萬痛駭。獻官執事之致膰。自是禮典。而吏隸員役之分肉。太涉猥屑。不可不更加痛斷。永杜弊源。此後則享官致膰。一依禮房釐正擧行。毋論憲府太常。凡係下屬分肉。則切勿擧論之意。請更爲定式。允之。敎以。如是申明之後。復有冒犯之官員下屬。隨現嚴繩。一依草記擧行。而享日句管衙門堂上。亦須別歧廉察。隨聞這卽抵罪。以此草記及批旨。知委句管衙門兩處守直所。俾各惕念擧行。
정조 6년 · 강
左議政洪樂性。右議政李福源。疏辭新除中書之任。幷賜批。
정조 6년 · 목
樂性疏略曰。臣私分已濫。聖恩莫報。居常感惶。不知死所。今玆枚卜之命。又何爲而遞及於臣身也。此任之不合臣身。非徒臣自知之。卽通朝之所知也。國人之所知也。若臣者。學蔑而德薄。才短而智疏。雖於百執事。猶有所不堪。況於大任哉。此臣所以慚恧而憂懼者也。伏乞聖慈。俯垂矜察。將臣新授職秩。亟許牧還。改卜賢德。以濟國事。千萬幸甚。批以。予之注意干卿。厥惟久矣。卿以喬木世家。義同休戚。畏約之操。端凝之儀。不但爲衆所推。況又閱盡世故。終始完名。此尢予所嘆服也。噫。人心澆漓。朝象泮渙。睠言時事。百無一恃。惟其彌綸調劑之責。亶在於老成宿望。而卿自在 先朝。已躋崇班。逮予嗣服。眷遇靡替。處廊廟而參機務。多歷年所。則此枚卜。捨卿其誰。顧今鼎席新備。國事有依。弘濟之功。共貞之義。深有望於卿等。卿其體寡人之篤毗。念時虞之孔艱。須勿巽讓。速卽造朝。用副予側席如渴之望。仍命遣史官傳諭。造朝當在何日。此意一體傳諭。○福源疏略曰。臣聞之。人主無職。職在論相。相得其人。則君道逸而朝廷尊。濟濟明廷。亦豈無人。而遞使至庸駑久放癈。憒憒如臣者。承此謬恩。區區愚誠。不得其說也。臣況邇年以來。狗馬賤疾。轉成癃癈。一切職務。都屬度外。身同謝事。跡涉占便。孤負之罪。誅殛猶輕。顧今聖志日勵。百度維新。凡百有位。罔不難愼。乃以一賤臣晉庸之誤。傷則哲之明。玷名器之重。此尤臣之大罪也。自聞命之日。悸恐憂深。莫知所出。恭俟封駁之論。默祝反汗之恩。伏乞聖慈。念重任之不可輕畀。諒微懇之非出假餙。將臣新授職秩。亟賜收回。以重國體。以安賤分。批以。予寡人叨承丕基。七年于玆。宵旰雖勤。而國事之艱虞多端。調劑是務。而朝衆之泮渙日甚。惟其左右協贊之責。專在輔相。而顧今鼎席不備。首揆獨賢。每念時憂。茫然若涉川之無涯。此時爰立。意豈徒爾。素知卿恬雅淸謹。可以坐鎭流俗。而自在宮僚。已歎卿文學經術。爲朝廷之所推詡。古人所謂宰相須用讀書人。正爲卿着際語耳。況先卿之受知於 先朝。果何如。每以不能盡用。屢有嗟惜之聖敎。此予所承聆於昔日者。今玆枚卜于卿。諒非偶然。則追先卿之志事。展平日之蘊抱。左右協贊。豈非卿之責乎。卿其體予慇懃之意。安心勿爲過讓。速出論道。以副上下之望。仍命遣史官傳諭。造朝當在何日。此意一體傳諭。
정조 6년 · 강
假注書李顯道。以左議政洪樂性附奏啓。
정조 6년 · 목
書啓以爲。臣奉聖諭。馳往傳諭于南部會賢坊左議政洪樂性所住處。則以爲。伏承聖批。深增惶懍。罔知攸措。當更入文字。申暴衷懇云矣。
정조 6년 · 강
記事官金夏璉。以右議政李福源附奏啓。
정조 6년 · 목
書啓以爲。臣奉聖諭。馳往傳諭于 景慕宮於義洞右議政李福源所住處。則以爲。臣恩批之下。惶恐感泣。轉益罔措。謹當申暴血懇云矣。
정조 6년 · 강
命集賢門入直哨官。以諳鍊人擬入。
정조 6년 · 목
敎曰。集賢門入直哨官一人。連爲蒙點。推移不得。事甚苟簡。本局哨官中知彀官遞兒。本一窠作闕。以諳鍊事務人擬入事分付。
정조 6년 · 강
命時囚金世重取招以聞。
정조 6년 · 목
因左右捕廳。罪人金世重等。移送秋曹勘處。草記。敎以。事係一律。令該曹今日開坐。具格取招以聞。其餘各人等。分等論理稟處之意。竝文移。在囚元犯隨從及干連諸人。具罪目移送。
정조 6년 · 강
命前御史朴天衡敍用。成川府使李顯永捧供以聞。
정조 6년 · 목
敎曰。知警足矣。爲日且久。前御史朴天衡敍用。○因義禁府顯永囚單子。有是命。
정조 6년 · 강
命時囚李漢泰等勘放。金敍九等照律。沈宗之等議處。
정조 6년 · 목
義禁復啓言。前管城將李漢泰還穀虧欠罪。依律削職。永勿敍用放送。又啓言。前監察李尙說。 東廟祭享罷後。吏隸輩偸取。不能檢飭。依律杖八十收贖。奪告身三等。請放送。允之。又啓言。海南前縣監金敍九。繡啓論列。居官不職。以此照律杖一百收贖。告身盡行追奪。私罪施行。允之。又啓言。閔義爀。以還穀虧欠罪。請以此照律。削職永勿敍用。私罪施行。允之。又啓言。前堤川縣監沈宗之。前三水府使元宇鎭原情。乏稱遲晩。竝請刑推得情。敎以。除刑推議處。
정조 6년 · 강
命時囚趙明濬。收贖放送。
정조 6년 · 목
因義禁府趙明濬照律草記。敎以。同罪諸囚之自刑曹發配者。已因事端。竝蒙宥釋之典。此囚宜無異同。定配收贖放送。
정조 6년 · 강
御春塘臺。行武藝廳試藝。
정조 6년 · 목
自內詣春塘臺陞座訖。予曰。左右番十八技藝。今日內似難了當。分作三隊。一隊則別軍職田文顯申應朝率往擒文院隅。着意看檢。一隊則宜春門前使之試藝。看勢敎鍊官分處擧行。必多苟艱。禁御兩營敎鍊官中。能解技藝者。使之抄出。以爲擧行。而看勢時着實看檢。俾無雜亂之弊。少頃還內。
정조 6년 · 강
以鄭志儉爲承旨。
정조 6년 · 목
敎曰。承旨前望單子入之。待下批牌招察任。
정조 6년 · 강
命時囚功議區別勘放。
정조 6년 · 목
敎曰。春寒尙峭。滯囚宜恤。時囚中未照律之類。功議區別減等。皆令今日內草記勘放。
정조 6년 · 강
命槍劍軍技藝。依攔後隊內試例爲之。
정조 6년 · 목
敎曰。槍劍軍旣捧小名成册。渠輩偏苦之弊。朝家業已稔知。待射放擧行時。當於春塘臺試取。五十次以上人取五技。四十次以上人取四技。三十次以上人取三技。十次以上人取二技。十次以下人取一技。此謂技藝也。射銃則元技外無論次數。通同試取。令禁將知悉。俾各曉諭。試取節次。一依攔後別隊試取儀註。用內試射例。而該營大將從事官及別軍職宣傳官中一員爲試官。除肅拜。只參現事。預令該營門及宣傳官廳知悉。開場前槍劍軍如有侍衛之事。則次數通計事。一體分付。該將官應試與否。臨時稟旨。
정조 6년 · 강
汰宣傳官田文顯。
정조 6년 · 목
敎曰。刑曹時囚中。內吹牌頭所犯。差與憲府首吏。有輕重之別焉。蓋以金世重爲正犯。而吳興漢爲次犯故耳。首吏之律。止於徒年。則牌頭之律。視徒年當減一等。以徒二年律收贖放送。其餘懸保內吹三名。準牌頭律。又減一等收贖放送後草記事。分付刑曹。本事旣皆疏決。行首宣傳官之各九罰。計其日子。將至秋間。向日下敎。不過飭勵。宜有參量之擧。以汰去捧傳旨。
정조 6년 · 강
命偸竊罪人金世重照律。
정조 6년 · 목
刑曹啓言。罪人司憲府書吏金世重墨尺金千峰等原情取招。待用刑時嚴訊。請照法重勘。敎以。偸出情節。一一承款。當律昭在。有難容貸。參以律文。不無一分從輕之端。 大明律有曰。盜大祀中祀神御物者皆斬。註曰已奉祭訖之物減等。又曰釜鼎之屬。非供神用者同云爾。則世重所犯。與註脚云云。實相沕合。昨於捕廳草記。非不知傅生。而其在重其事杜後弊之道。不宜遞爾決折。移送卿曹。使之具格取招。到今正犯輸情。獄案已具。何必遲待結案。罪人金世重特爲減死。絕島爲奴。勿干赦典。今日內發配。刑推段。令配所官。待用刑時擧行。其餘罪人等。分輕重考律勘處草記。日前嚴囚首吏首墨尺首所由等。考律後草記。
정조 6년 · 강
秋曹。以罪人金世重等發配啓。
정조 6년 · 목
刑曹啓言。依下敎。罪人金世重靈巖郡楸子島爲奴押送。吳興漢以分贜罪杖一百流三千里昆陽郡。梁險尙。首吏高祥軫。首墨尺李千得。首所由劉尙奉等。減一等各杖一百徒三年。而梁險尙襄陽府高祥軫楊口縣。李千得殷票縣。劉尙奉載寧郡。金千峰趙福[城:I-PERSON]以隨從減一等。杖九十徒二年。而金千峰靑陽縣。趙福成[城:I-PERSON]槐山郡。竝定配。杖則收贖後卽押送。敎以。廷尉當是也者。此之謂也。依此律今日內擧行。
정조 6년 · 강
勘放時囚沈宗之等。
정조 6년 · 목
義禁府啓言。堤川縣監沈宗之。土民發惡。雖甚可痛。報營照勘。何所不可。乃藏刑之日。肆然用笞。誠爲駭然。罪依律笞四十收贖。附過還職。放送。敎以。議減一等。又啓言。前三水府使元宇鎭。除拜之後。不卽肅謝。請以此照律。敎以。本職旣以改差。分揀放送。
정조 6년 · 강
惠慶宮進服加減歸脾湯。命自今日煎入。榻敎也。
정조 6년 · 강
命輪對。以初二日爲之。
정조 6년 · 목
因政院啓稟。有是命。
정조 6년 · 강
命都尉翁主墓所省掃時。澆奠床備給。
정조 6년 · 강
命量外田畓。自內閣稟屬需用。
정조 6년 · 목
檢校直提學鄭民始啓言。郭山等四邑量外加耕處。請屬之內閣。從之。敎以。內閣事體。不下湖堂。而湖堂則有賜牌田畓。內閣則無是。豈非欠事。況抄啓講製御製編摩所用紙地也。筆墨也。旣無度支之應下。又無諸司之常供。其爲苟簡。孰大於是。郭山等四邑外。如有可以望定處。自本閣依湖堂例。陳稟劃屬。以爲需用之地。御覽成册修正入啓。亦依湖堂例擧行。○敎曰。旣有言端。故又此提問矣。弘文館侍講院故事。官員或上疏或草記。請得奴婢。本閣無是事。豈未遑之致耶。此亦考例擧行。
정조 6년 · 강
成均館。以招致典僕泮人等曉諭啓。
정조 6년 · 목
本館啓言。招致典僕泮人等曉諭募入。備陳利害事命下矣。臣馳詣本館。詳細曉諭。則渠等以爲。今此懸房之加設。一以爲 宮洞口募入之事。一以爲典僕輩資生之道。則勿論館下居生。閭里出居之人。莫不仰感德意。竭蹶奉行。或造舍或買舍移入云。民情大同。旣無參差之論。本館另飭。已定刷還之期。故更爲嚴明分付於各其頭目。卽速賣買其外居之舊家。結構其移入之新舍。而基址則與京兆相議。 宮洞口東西北三面空闕之地。推移散處。其外館下居生之人。亦令從願移入事。一體知委。至於懸房設置一款。其所定基。若太近於洞口。則有欠敬謹。故必以不近不遠於左於右。擇其適中處。使之設置之意分付。宮屬之侵渙懸房事。嚴明査問於典僕。則以爲。龍洞明禮兩宮馬直之使喚輩。廉價勤取。外上不報。果爲最甚云矣。敎以。募入地形。何以區劃。更爲草記。第二件事。才已嚴問取招。所謂宮屬輩捧遲晩。當待用杖時嚴處矣。
정조 6년 · 강
左議政洪樂性再疏辭職。賜批。
정조 6년 · 목
批以。予之至意。前批已悉之矣。今欲更爲卿敦迫。其說無以加此。予不多誥。卿須諒之。卿須諒之。況今世道未靖。人心靡係。無事中生事。無風而生浪。以予寡昧。誠無以調停鎭安。惟其矯變之方。望在卿等。卿須體予虛佇之思。亟斷來章。卽起造朝。仍命遣承旨傳諭。擬於明再明間。備三相行常參。以此意一體傳諭。與之偕入。
정조 6년 · 강
右議政李福源再疏辭職。賜批。
정조 6년 · 목
批以。左揆批。悉布予意。以今朝象。以今國事。倘非承弼之左右夾輔。何以致寅協之休也。卿等之幡然。予日望之。卿須念予慇懃之意。安心勿辭。卽起視事。仍命遣承旨傳諭。擬明再明間。備三相行常參。一體傳諭。與之偕入。
정조 6년 · 강
承旨趙時偉。以左議政洪樂性附奏啓。
정조 6년 · 목
書啓以爲。臣奉聖批馳往傳諭于左議政洪樂性處。則以爲。臣再陳血懇。顒俟兪音。千萬不意。近密之臣。臨宣聖批。辭旨愈益隆摯。恩數愈益曠絕。至有偕入之命。臣雙擎九頓。感淚被面。謹當申控危苦之衷。仰請逋慢之罪。隕越罔措。不知所達云矣。臣旣承偕來之命。姑爲仍留。敎以。三疏後行公。雖曰故事。三疏前偕來。亦多已例。俄於兩大臣。遣承旨別諭。出於述舊之意焉。觀此書啓。大臣旣欲更上辭疏云爾。則一味敦迫。有欠敬禮。擬竢明日去就。申暴心腹。爾則姑爲入來。
정조 6년 · 강
承旨申應顯。以右議政李福源附奏啓。
정조 6년 · 목
書啓以爲。臣奉聖批。馳往傳諭于右議政李福源所往處。則以爲。臣之所被新命。以材器則決不稱也。以疾病則決難强也。重以相避當遞。法典甚嚴。左思右量。萬萬無承當之望。再瀆血懇。顒俟兪音。迺於千萬匪意。特遣喉舌之官。誕敷心腹之諭。不惟不賜允。而慇懃示以行常參之期。諭以備鼎席之意。臣手擎恩批。惶隕感激。慢命之罪。恭俟鈇鉞一誅云矣。臣旣承偕來之命。姑爲仍留。敎以。自夫枚卜以後。側席之思。日益懇至。而卿乃一疏再巽辭愈堅。予誠愕爾失圖。無以爲諭。卿雖疾病爲辭。而大臣非筋力奔走之職。至於嫌避云云。則前人之已例可攷。相府之故事昭在。予何庸多誥。屢布心腹之諭。繼遣喉舌之臣。而職由予之淺誠。尙遲卿之造朝。玆更不憚煩複。申諭至意。卿須諒之。卿須諒之。卽圖幡然。以副予如渴之望事。更爲別諭。又書啓以爲。臣奉別諭。傳諭于右議政李福源所住處。則以爲。臣倉卒附奏。不敢罄悉衷懇。戰恐縮伏。惟威罰是俟。不意近侍之臣。又宣別諭。半日之內。再辱寵命。辭旨轉益諄複。恩禮轉益隆渥。謹當伸暴肝膈之懇。仰請逋慢之罪。而近侍之臣。相守陋巷。惟願亟命收還。以安賤分云矣。臣旣承偕來之命。故姑爲仍留。敎以。大臣又欲封章請懇云爾。則連事敦迫。殊欠誠實。當觀來日動靜。更敷至意。爾則姑爲入來。
정조 6년 · 강
命時囚任觀周。保放。
정조 6년 · 목
因義禁府保放草記。敎以。卽令保放救療。昨因日寒。諸囚竝令保放之意。招致都事。使之分付矣。有此草記。必是政院分付未瑩之致。當該承旨從重推考。
정조 6년 · 강
命內吹牌頭等。收贖放送。
정조 6년 · 목
刑曹啓言。內吹牌頭等考律收贖放送事命下矣。依傳敎。內吹牌頭李福大。杖八十徒二年。保擧內吹趙昌燁李季孫金鼎大。各杖六十徒一年。竝爲收贖放送。
정조 6년 · 강
命黃海監司李敬養處。緘招以聞。
정조 6년 · 목
備局啓言。因傳敎。黃海監司李敬養處地黃濫捧納事。不爲窮覈委折。發關査問。而以星火登聞之意分付矣。卽見其所報。則以爲。濫捧之創始年條。橫斂委折。只憑該營牧置簿文蹟。未能明白條陳。昏謬溺職之罪。尤無所逃。惶懍震越。縮伏待罪云。不爲具由啓聞。只爲修送牒報。特敎査聞之下。其所擧行。殊極駭然。不爲啓聞。雖或諉之於惶懍俟勘。不詳委折。難免失之於疏忽昧例。事體所在。不可置而不論。黃海監司李敬養請罷職。敎以。方面體重。不可輕易處分。以貽民邑迎送之弊。如無是也。何必至今延拖。似此疏妄之擧。昔非不足。其委折爲先令該曹。發緘取招以聞。
정조 6년 · 목
敎曰。向已設言於大臣。不可不信。有特敎則勿拘齋日。亦多可據之例。明日常參爲之。
정조 6년 · 강
緘推黃海監司李敬養。
정조 6년 · 목
敎曰。海伯緘推之命。非爲其人。乃爲民也。予意亶欲更觀前頭。在彼訟尤贖愆之道。惟當殫竭而已。萬一有冒上辭本之擧。寧有如許國綱。該房豫爲知入。
정조 6년 · 강
命明日常參處所。㴠仁亭爲之。兼行次對。
정조 6년 · 강
以洪履健爲交河郡守。
정조 6년 · 목
京畿監司李亨逵。以交河郡守洪載淵罷黜馳啓。換除畿倅。爲便往來。赴試見帶。過百數十里。徒滋民邑之弊。抄啓文臣洪履健。交河郡守除授。
정조 6년 · 강
命前府使沈念祖。前承旨金宇鎭竝敍用。
정조 6년 · 목
敎曰。呈之者昧例。捧之者昧例。事出昧例。則均之爲無妄之擧。前府使沈念祖。前承旨金宇鎭竝敍用。
정조 6년 · 강
改差成川府使李顯永。
정조 6년 · 목
義禁府啓言。時囚罪人李顯永保放後。成川府使下去察任當否。自王府論理草記事命下矣。李顯永依下敎保放。而外官與內職有異。雖有些少自引之端。在朝家飭勵之道。不當曲循。下去察任得宜。敎以。改差放送。曠官可悶。其代今日政差出。
정조 6년 · 목
以金翊休爲校理。朴天衡爲成川府使。趙翼鉉爲振威縣令。○敎曰。在外玉堂金翊休許遞。今日政差出。○以洪文泳爲校理。
정조 6년 · 강
命行首宣傳官。間以文臣擬差。
정조 6년 · 목
敎曰。此事每欲一番提敎。申復受敎廳風而未果矣。廳中堂上宣傳官。率多以文臣差擬之故。自前如此之時。廳規稍成模樣。凡有擧行。或以草記稟旨變通。近來絕無是例。甚至有今番內吹所犯。皆由不修擧之致矣。武弁同得羞惡之心焉。向來洪龍壽事出後。如有一分懲艾之念。事係內吹。豈敢如是疏虞。前有交通宦侍之罪。今有偸竊現發之擧。以此以彼。必須別般査正。可免罷弊。此後行首宣傳官。間以文臣中各別擇擬。已經者自可循升。未經者宜存階限。吏議副學已通中擬望事。分付兵曹。
정조 6년 · 강
命前承旨金宇鎭。宣傳官除授。
정조 6년 · 목
因宣傳官望筒。敎以。均之有疏忽之失。而一補一否。事近斑駁。然奉老親之情理。與三水倅無異。姑且忍默。而仍以置之。終涉苟艱。遷補之式。通用於內外。自有已例。況於今番內吹所犯現發後。釐弊爲緊。前承旨金宇鎭除授。使之當日謝恩。
정조 6년 · 목
敎曰。卿出郭之行。聞已穩旋。意謂卿卽日造朝。迄于今不出肅。不諗有甚事故而然耶。慰慰之餘。繼切訝鬱。玆遣史官。宣予待卿之意。待明朝登筵事傳諭。
정조 6년 · 강
左議政洪樂性三疏辭職。賜批。
정조 6년 · 목
批以。兩度疏批。悉敷心腹。言已竭矣。意又窮矣。予之今日眷毗。卿之今日擔負。果何如也。予之所以期望。卿之所以自任。又非前日之比也。卿宜出而論道。禆予寡人之國事。奈之何一日二日。辭巽爲事哉。常參有命。期在來朝。卿須安心勿辭。卽起視事。用副虛佇之望。仍命遣史官傳諭。造朝日子。使之知來。
정조 6년 · 강
右議政李福源三疏辭職。賜批。
정조 6년 · 목
批以。罄予衷曲。以冀卿之幡然改圖。而卿乃控讓若是。無意造朝。竊爲卿介爾也。予於前批。以先卿之思。勖之於卿。卿之至今力辭不出。實非意想所曁。急於敦勉。又此申申。卿須安心勿辭。卽起視事。仍參明日常參。仍命遣史官傳諭。造朝日子。使之知來。
정조 6년 · 목
書啓以爲。臣奉聖批。馳往傳諭于左議政洪樂性所住處。則以爲。臣荐陳肝膈之懇。恭俟逋慢之罪。史官儼臨。宣布恩批。兪音愈邈。敦召益勤。謹當明日躬謝恩命。面陳衷懇云矣。
정조 6년 · 목
書啓以爲。臣奉聖諭。馳往傳諭于右議政李福源所住處。則以爲。臣屢控呼籲。而未蒙恩兪。荐犯逋慢。而尙逭譴罰。謹俟明日。冒入前席。申暴血懇云矣。
정조 6년 · 강
戶曹判書李衍祥上疏。乞遞本兼之任。賜批。
정조 6년 · 목
疏略曰。將臣本兼之任。亟行鐫免。仍賜長暇。俾得隨分屛處。任情行止。不煩呈告。以時省掃。聊寓無歸之情。少洩靡逮之痛。且念臣於昨秋。特蒙移贈之殊典。若臣之罪積不孝。而得效子職之萬一者。寔出我聖上攸賜。闔門攢祝。不知死所。惟此控籲。又是至情之所不容已者。人欲必從。豈不有望於閔覆之天。批以。情非不苦。禮自有限。卿其勿辭行公。
정조 6년 · 강
命領敦寧李溵議諡。從速擧行。
정조 6년 · 목
敎曰。李領敦寧諡狀。才已取覽。議諡從速擧行之意。申飭本館。應敎未差之代。後日政差出。
정조 6년 · 강
命罪人李廷九。取招以聞。
정조 6년 · 목
刑曹。以罪人李廷九供辭啓。敎以。御史必有所執捉之端緖。至登別單。自卿曹更加往復御史。出意見發問目取招以聞。此供辭勿施。
정조 6년 · 강
敦寧都正沈觀之上疏自列。仍陳無敦寧乞遞。賜批。
정조 6년 · 목
疏略曰。惟彼徐郁修。苟有讎怨於臣。而欲爲之甘心。則構臣殺臣。何患無術。今乃捏合窮天地亘萬古所無之三凶逆。而抑勒爲說曰。東趍西附。先麟後龜。必欲見闔門之湛滅。彼雖不難於下筆。是豈忍乘憤而加人者耶。若以★(金+(亦/大))賊之近出臣族。欲售眩惑必中之計。有此脅持勒驅之說。則臣之無罪有罪。自當昭著也。臣橫被罔極之人言。乃致難洗之僇辱。撫躬慚痛。求死不得。尙可以抗顏周行。復玷朝班哉。臣本無敦寧。其在公格。又不容一日虛縻。伏乞亟削臣職。仍治臣罪。批以。業已昭釋。爾其勿辭。本職令該曹稟處。
정조 6년 · 강
假注書李顯道。以判府事李徽之附奏啓。
정조 6년 · 목
書啓以爲。臣奉聖諭。馳往傳諭于中部 太廟洞契判府事李徽之所住處。則以爲。臣宿病觸風添苦。人城累日。未伸叨謝之忱。悚惶竢譴之際。史官宣諭。特有待朝登筵之命。謹當强疾趍進云矣。
정조 6년 · 강
命時囚權尙鎭等議處。
정조 6년 · 목
義禁府啓言。大靜前縣監權尙鎭金道焃。全州前判官李太源等原情。泛稱遲晩。請刑推議處。道焃年今七十。法不當請刑。敎以。竝除刑推議處。
정조 6년 · 강
詣春塘臺。行歲首犒饋。
정조 6년 · 목
具翼善冠袞龍袍。乘輿出賓陽門。仍詣春塘臺陞座。予曰。三班軍兵未及參現。徑先開門。事係紀律。極爲駭然。次知敎鍊官記過。承旨趙時偉曰。宣傳官擧行。極爲稽忽。請一體記過。予曰唯。各班軍兵行參現禮訖。行犒饋。予曰。日氣陰曖。多有雨意。展布趁卽爲之。予命宣傳官李儒敬曰。日氣如此。擧床徹床節次。若依例爲之。則軍兵易致霑濕。不可不念。徹床樂仍繼擧床樂爲之事分付。又命儒敬曰。犒饋必須均分。毌致遺漏。乘輿至靑陽門。敎于軍兵曰。得無一人遺漏之弊。而皆爲醉飽乎。軍兵齊聲奏曰。已皆飽食。無遺漏之人矣。予曰。左列挾輦軍。只是三數人。而事之駭然。莫此爲甚。當該挾輦將拿入。予曰。挾輦將誰某乎。時偉曰。權璹云矣。敎曰。拿入。予曰。師律雖曰解弛。挾輦旣有所重。則以四五名待令者。果何如。璹曰。此非元定挾輦軍。故行陣之際。易致失伍。犯此罪過矣。予曰。身爲挾輦將。委罪挾輦軍。極爲無狀。此非用棍之時。姑爲拿出。敎曰。挾輦將權璹。先汰後拿。降座乘輿。入協陽門還內。
정조 6년 · 강
詣 社稷齋宿。
정조 6년 · 목
具遠遊冠絳紗袍。乘輿出協陽門。詣仁政殿月臺降輿。詣版位。祝文親押訖。乘輿出仁政門外。降輿乘輦。予曰。吏曹口傳政事。何其遲滞也。左承旨徐有防曰。口傳非次堂擧行之事。故參議沈念祖方欲陳疏云矣。予曰。旣有下敎。焉敢若是。仍敎曰。吏曹參議推考。口傳卽爲擧行。出敦化門。由鍾街詣社稷大門外降輦。乘輿入大門內。仍入大次。改具冕服。由東門詣　壇上奉審訖。省牲省器訖。仍乘輿還入齋室。命禮判進前。金魯鎭進前。予曰。 社稷春秋二享及親祭外。皆是中祀。陳而不作。仍用齋戒。有違典例。此不可不一番釐正。卿須消詳稟處。
정조 6년 · 강
命未下直閫帥守令。皆令再明日辭朝。
정조 6년 · 목
敎曰。未下直閫帥守令。皆令再明日辭朝。向以愆期赴任。已有事端。今後復有此等之弊。豈可每每寬恕。令吏兵曹各別申飭。
정조 6년 · 강
拿處禁府都事李敏亨。汰宣傳官具綜。
정조 6년 · 목
敎曰。衛外擊錚。在所當禁。而至於今日㨻錚處。則距衛外稍間。且人叢中。不必察飭。而羅將之攔入推捉。極爲駭然。當該都事拿處。○敎曰。宣傳官擧措駭然矣。承傳宣傳官具綜汰去。
정조 6년 · 강
御㴠仁亭。行常參及次對。